b'\n_START_ARTICLE_\nNikolai K\xc3\xb5t\xc5\xa1kin (vanem)\n_START_PARAGRAPH_\nNikolai Nikolajevit\xc5\xa1 K\xc3\xb5t\xc5\xa1kin vanem,  (vene keeles \xd0\x9d\xd0\xb8\xd0\xba\xd0\xbe\xd0\xbb\xd0\xb0\xd0\xb9 \xd0\x9d\xd0\xb8\xd0\xba\xd0\xbe\xd0\xbb\xd0\xb0\xd0\xb5\xd0\xb2\xd0\xb8\xd1\x87 \xd0\x9a\xd1\x8b\xd1\x87\xd0\xba\xd0\xb8\xd0\xbd; 26. m\xc3\xa4rts 1940  Megino-Kangalass\xc3\xb5 rajoon,  Jakuudi ANSV \xe2\x80\x93 2009 ) oli jakuudi kabetreener ja kabetaja, Venemaa F\xc3\xb6deratsiooni teeneline treener._NEWLINE_Ta on K\xc3\xb5t\xc5\xa1kinite treenerite d\xc3\xbcnastia pea. Koos abikaasa Marija B\xc3\xb5rd\xc3\xb5nn\xc3\xb5rovaga t\xc3\xb6\xc3\xb6tas ta edukalt \xc3\x95t\xc3\xb5k-K\xc3\xbc\xc3\xb6lis, T\xc5\xa1urapt\xc5\xa1as ja Jakutskis, kus nad koos kasvatasid \xc3\xbcles arvukalt vabariigi juhtivaid sportlasi. K\xc3\xb5t\xc5\xa1kinit on korduvalt valitud Sahha aasta parimaks treeneriks. Kabetajana on ta neljal korral tulnud Jakuudi ANSV meistriks rahvusvahelises kabes (1965, 1971, 1972, 1982)._NEWLINE_Koos abikaasa Marija B\xc3\xb5rd\xc3\xb5nn\xc3\xb5rovaga ja poeg  Nikolai K\xc3\xb5t\xc5\xa1kin nooremega t\xc3\xb6\xc3\xb6tas ta 1992. aastal taasavatud Korkini-nimelise T\xc5\xa1urapt\xc5\xa1a Vabariikliku Spordiinternaatkooli kabeosakonnas. Iga aastaga l\xc3\xa4ksid seal sportlikud tulemused j\xc3\xa4rjest paremaks. Nende kasvandike hulgast on sirgunud \xc3\xbcks rahvusvaheline suurmeister (viiekordne maailmameister Gavril Kolesov), 3 rahvusvahelist meistrit, 5 FMJD meistrit, 3 Venemaa meistersportlast, 200 meistrikandidaati, kes k\xc3\xb5ik kokku on toonud 56 medalit maailma-, 45 Euroopa ja 310 Venemaa tasandi kabev\xc3\xb5istlustelt._NEWLINE_K\xc3\xb5t\xc5\xa1kin on t\xc3\xb6\xc3\xb6tanud Ammossovi-nimelises Jakutski Riiklikus \xc3\x9clikoolis kehakultuuri ja spordi kateedris dotsendina.\n_START_SECTION_\nM\xc3\xa4lestuse j\xc3\xa4\xc3\xa4dvustamine\n_START_PARAGRAPH_\n2010. aastast peetakse Jakutskis Nikolai K\xc3\xb5t\xc5\xa1kin vanema m\xc3\xa4lestuseks iga-aastast turniiri rahvusvahelises kabes. 2011. aastal oli see rahvusvaheline kabeturniir. Osalejatest tuntumad olid tookord Peterburi kabetaja viiekordne maailmameister Aleksandr Georgijev ja valgevene kabetaja kadettide maailmameister Andrei Tolt\xc5\xa1ikov.\n_START_SECTION_\nIsiklikku\n_START_PARAGRAPH_\nTuntud kabetreenerid on abikaasa Marija B\xc3\xb5rd\xc3\xb5nn\xc3\xb5rova ja poeg  Nikolai K\xc3\xb5t\xc5\xa1kin noorem. Treener on ka minia Aija K\xc3\xb5t\xc5\xa1kina. Noorem poeg Vassili K\xc3\xb5t\xc5\xa1kin, minia Matrena K\xc3\xb5t\xc5\xa1kina ja vanema poja t\xc3\xbctar Aijanika K\xc3\xb5t\xc5\xa1kina on kabetajad.'